АҞӘА, ԥхынгәы 29 - Sputnik. Урыстәылатәи аделегациа Аԥсны асоциал-економикатә ҿиаразы Аинвестициатә программа иаҵанакуа аобиект дуқәа ирҭаауеит ҳәа иҳәеит Аекономикатә ҿиара аминистрра Асоциалтә программақәеи апроектқәеи рдепартамент адиректор Алексеи Сухов Аԥсны аԥыза-министр Александр Анқәаб иԥылараан.
Сухов иажәақәа рыла, аделегациа ареспубликахь иааит Асоциал-економикатә усеицуразы аиҳабырабжьаратә комиссиа ацхантәаҩ иӡбарала.
"Сколлегацәа зегьы аусура иазыхиоуп ҳнапхгара рахь иобиективу ажәахә анагаразы. Ҳара иаҳҭахуп еиҳа иналукааша аобиектқәа рҭаара. Иахьанатә ҳусура хацҳаркуеит Афинансқәа рминистрра, Аказначеира, Амилаҭтә банк, Аекономика аминистрра рҿы", - ҳәа иҳәеит Сухов.
Иазгәарҭеит аурыс-аԥсуа гәыԥ акомплекстә мониторинг шеицымҩаԥырго ареспублика афинанстә система аҭагылазаашьа ахәшьара аҭарази афинанстә цхыраара хықәкылатәи ахархәашьа ашьақәыргыларази.
Александр Анқәаб аиԥылараан далацәажәеит акоронавирустә инфекциа иадҳәалоу аҭагылазаашьа, аекономика арбагақәа рҭагылазаашьа.
"Аԥсны еиуеиԥшым ауснагӡатәқәа рыдкылан: иалагалан аҭагылазаашьа ҷыда, акоменданттә сааҭ. Аԥкрақәа аекономика анырра ӷәӷәа арҭеит. Ҳара иҳалшо зегь ҟаҳҵоит атәыла абиуџьет аныхрақәа роптимизациазы. Уи иалнаршоит ихьшәаны акәзаргьы, асоциалтә, агәабзиарахьчаратә усхкқәа рԥаразоужьра", - ҳәа иҳәеит аиҳабыра рхада.
Аԥсны ахада Аслан Бжьаниа ԥхынгәы 28 рзы аҳәаа ахысразы аԥкырақәа рыҿҳәара нанҳәа 4 рҟынӡа иациҵеит.
Иара убас шәаԥхьар ҟалоит:
-
Амҩақәеи афымцалашареи: 2020 шықәсазтәи Аинвестициатә проектқәа